Beurtkrag sal trae ekonomiese groei verder stremFoto: Twitter Kommer oor die ekonomie en of Eskom wel daarin sal kan slag om elektrisiteit suksesvol te voorsien, is hierdie week die groot besprekingspunt op finansiële markte en onder beleggers. Kommer oor die ekonomie het die naweek toegeneem nadat Eskom fase 4-beurtkrag van Saterdagoggend toegepas het. Fase 4 beurtkrag beteken dat 4000 MW uit die voorsieningsnetwerk geneem word. Ofskoon Pravin Gordhan, die minister van openbare ondernemings, die naweek met sy topamptenare en Eskom se bestuur vergader het om oor die jongste krisis te besleg, meen ontleders dit sal nou verder as vergaderings moet gaan. Gordhan het ná die vergadering verklaar dat die volgehoue toepassing van beurtkrag onaanvaarbaar is en dit die ekonomie sal ontwrig. Verskeie senior ekonome, onder andere, Dawie Roodt van die Efficient Group en Mike Schüssler van Economists.co.za het voorheen gewaarsku dat die toepassing van beurtkrag die ekonomiese vooruitsigte gaan strem. Suid-Afrika sukkel juis om ŉ aanvaarbare groeikoers te bereik wat werkskepping kan ondersteun en beleggersvertroue kan aanmoedig. Die ekonomie het verlede jaar met ŉ skamele 0,8% gegroei. Suid-Afrika se hoofsektore, naamlik mynbou, vervaardiging, landbou en die dienstesektor is veral afhanklik van betroubare elektriese voorsiening. Die fase 4-beurtkrag is die hele naweek toegepas en verskeie geleenthede soos kerkdienste en winkels se handelstye is ontwrig. Volgens Eskom het die probleem verlede week Donderdag begin toe die Kusile-kragsentrale buite Witbank weens tegniese probleme van die voorsieningsnetwerk afgehaal is. Dit het tot ŉ tekort van 1 000 MW gelei wat fase 1-beurtkrag behels. Kusile is Eskom se nuutste kragsentrale waar miljarde rande oorbestee is en tegniese probleme kragvoorsiening ontwrig het. Die naweek is nog 1 100 MW uit die kragnetwerk onttrek weens die tropiese sikloon oor Mosambiek wat kragdrade en toevoer na Suid-Afrika ontwrig het. Die ekonomiese agentskap NKC Research sê dat die sporadiese voorvalle van beurtkrag werksekerheid en kleinsake nadeling sal beïnvloed. Die agentskap sê dat die gevolge van die jongste beurtkrag reeds in verskeie sektore gesien kan word. Intussen berig die finansiële blad Moneyweb dat Eskom nie die waarheid oor sy opwekkingsvermoë vertel nie. Die blad sê dat Eskom tans staatmaak op krag van die pompstasies by Drakensberg, Palmiet en Ingula. Krag wat by dié stasies opgewek word, is bestem vir noodgevalle. Volgens Moneyweb se beraming is verskei steenkool-aangedrewe kragsentrales van Eskom buite werking en produseer dit nie krag nie. Die blad skryf dit toe aan die veroudering van Eskom se vloot steenkoolstasies. Dit beraam dat die 27 007 MW wat Suid-Afrika in spitstyd benodig, nie bereik word nie. Dit beraam dat daar tans sowat 18 000 MW krag beskikbaar is. Dit sluit die invoere van Mosambiek, die drie pompstasies en Koeberg uit.